སྤྱིར་ན་འཛམ་གླིང་ཤར་ཕྱོགས་པ་བསམ་བློའི་ཡར་རྒྱས་ཆེ་ཞིང༌།ནུབ་ཕྱོགས་པ་དངོས་པོའི་ཡར་རྒྱས་ཆེ་བ་ཡིན།ད་སྐབས་འགྲིམ་འགྲུལ་བདེ་བས་ཤར་ནུབ་འབྲེལ་ཐག་ཇེ་ཉེར་འགྱུར་སྐབས་ནུབ་ཕྱོགས་པ་ཤར་ཕྱོགས་ཀྱི་རིག་གནས་ལ་དགའ་བ་དང༌།ཤར་ཕྱོགས་པས་ནུབ་ཕྱོགས་ཀྱི་དངོས་པོའི་ཡར་རྒྱས་ལ་དོ་སྣང་བྱེད་བཞིན་པའི་སྐབས་ཡིན་པས།རང་རེས་ཀྱང་དེ་གཉིས་ཀ་ཚང་བ་བྱ་དགོས།དེང་དུས་དང་མཐུན་པའི་དངོས་པོའི་ཡར་རྒྱས་ཚད་ལོངས་པ་ཞིག་གི་ཐོག་སྔར་ཡོད་ཆོས་ཀྱི་སྣང་བ་མ་ཉམས་པར་འབྱུང་ཐུབ་ན་ཤིན་ཏུ་ལེགས།དཔལ་འབྱོར་ཚད་ལོངས་དགོས་པ་ཡང་གནད་གལ་ཆེན་པོ་ཡིན།རྐ་ཡུར་མ་བྲུས་པར་ཆར་འབེབས་ཁོ་ན་བྱེད་པ་དང༌།ཆར་འབེབས་ནམ་ཡང་མི་བྱེད་པ།ནད་པས་ཞབས་བརྟན་ཁོ་ན་སྒྲུབ་པ་དང༌།སྨན་ཁོ་ནར་སྤྱོད་པ་དེ་ལྟར་བྱེད་མི་རུང་བ་ལྟར།ཕྱིན་ཆད་རང་རེས་ཆོས་སྲིད་གཉིས་ཀའི་ཕྱོགས་ནས་ཡར་རྒྱས་ཤུགས་ཆེན་པོ་མ་བཏང་ན།ད་ལྟའི་གནས་ཚུལ་གྱིས་དགོས་མཁོ་མི་འདང་ཞིང༌།འགྲིགས་མི་ཐུབ།